  Виталий Пронин «Сћлы карон» премиен пусъемын А. Михайлова, Н. Майоров, З. СилантьеваКультура удысысь ужасьёслэн нуналазы - 25-тӥ мартэ - Ижысь операя но балетъя театрын ӟечкылазы музейёсын, библиотекаосын тыршисьёсты, артистъёсты, крезьгурчиосты, режиссёръёсты, костюмеръёсты но трос мукетъёссэ. Люкаськемъёсты праздникенызы ӟечкылаз но ортчем арлы йылпумъянъёс лэсьтӥз культурая, печатья но иворъёсъя министрлэн воштӥсез Наиля Собина. - Кылем арын туж трос пӧртэм фестивальёс, ужрадъёс ортчизы, тросэз соос Удмуртиез быдэс дуннелы тодмо каризы. Туэлы но чакламын трос ужъёс. Кылсярысь, нырысьсэ ортчоз Брангурт фестиваль. Шаерысьтымы искусствоосъя школаосы но библиотекаосы коньдонэн юрттэт вуоз Россилэн но Удмуртилэн бюджетъёсысьтызы. Уждун но туэ одно ик будоз. 2013-тӥ арын культура удысын тыршисьёслэн шоро-куспо уждунзы 20 сюрс 153 манет луоз. Нырысетӥ январьысен будэтыны ӧз луы ке но, адямиос медаз сюлмаське, ортчем толэзьёс понна со коньдонэз но одно ик тырозы, - шуиз Наиля Собина. Удмурт Республикалэн Президентэзлэн но Правительстволэн нимынызы культура удысын ужасьёслы ӟеч кылъёс вераз Правительстволэн Тӧроез Юрий Питкевич. - Удмуртиысь культураен асьмеос данъяськыны быгатӥськом. Театръёсын, клубъёсын, музейёсын, библиотекаосын тыршо сюлмо, тунсыко но ялан маке выльзэ утчась адямиос. Тӥлесьтыд умой ужамдэс адӟыса ик, республикалэн кивалтэтэз но тырше юрттыны. Тани ӵапак туннэ Президент Александр Волков но культурая, печатья, иворъёсъя министр Дмитрий Иванов Москваын Россиысь Культурая министерствоын кенешо П. Чайковскийлэн 175 ар тырмонэзлы сӥзем ужрадъёсты паськыт но йӧно ортчытон ласянь, - шуиз Юрий Питкевич. Одӥг праздник но кузьымъёстэк уг луы. Тужгес бадӟым кузьым - тынэсьтыд ужамдэ синйылто, пусъё ке. Та ужрадын но сцена вылэ трос калык тубаз. Культура удысысь устооссэ ужасьёсты данъязы Правительстволэн, Кун Кенешлэн, Культурая, печатья но иворъёсъя министерстволэн грамотаосынызы. Кӧня ке муртлы сётӥзы «Удмуртиысь культура удысысь дано ужась» ним, кылсярысь, дано луиз Удмурт филармониын тыршись, продюсер Павел Поздеев. Шаерысьтымы культураез утисьёс но азинтӥсьёс пӧлысь устоосыз туэ нош ик данъямын «Сӥлы карон» («Признание») премиен. Правительстволэсь таӵе данъетсэ туэ 6-тӥзэ сётӥзы. «Калык эктон» номинациын устоез луиз Ярысь искусствоосъя нылпи школаысь «Веснушки» ансамбльлэн кивалтӥсез Елена Шумко. «Калык кырӟан» номинациын - Кизнер посёлокысь ветеранъёслэн «Зори Кизнера» хоренызы кивалтӥсь Михаил Андреев. «Калык крезьгур» номинациын - Шаркан ёросысь Пашур-Вишур гуртысь арганчиослэн «Вишур мылкыд» ансамбленызы кивалтӥсь Николай Майоров. «Калык усточи» номинациын - Пичи Пурга ёросысь Вуж Мӧнья гуртысь киужъёсъя юртысь кибашлы, куроен ужась Зоя Силантьева. «Калык культура» номинациын вормиз Можга ёросысь Бадӟым Сибы гуртысь «Марӟан» фольклор ансамбльлэн кивалтӥсез Александра Михайлова. «Сӥлы карон» премиез басьтэм усточиос мылкыдзэс ӧз ватэ: шумпотӥмы, пе, тыршеммес синйылтӥзы, дунъязы шуыса. Можгаысь Александра Михайлова гинэ ӧжытгес пальпотӥз. Мылкыдзэ юаме бере Шура, гуртазы та нылкышнолы озьы вазё, шуиз: - Ма, табыдӟа сцена вылэ, тамында калык азе потыку, возьдаськоно ук. Но туж шумпотӥсько, премиен пусйизы шуыса. Монэ гинэ ӧз, быдэс «Марӟанэз», вань артистъёсмес данъязы ук. Мон огнам вормысал шат? Ми кырӟась эшъёсынымы ог-огмылэсь люконтэм. Ансамбльмы 1989-тӥ арын кылдӥз, со дырысен отын кырӟасько, ог вить арзэ кивалтӥсько ини. Калыклы ӟеч мылкыд кузьмаськом, сям-йылолъёсмес возьматӥськом 11 кузя нылкышноос, вань на арганчимы Василий Ионов. Тэк пукыны дыр уг сюры, я туристъёс маза уг сёто, я тани Можгае гала-концертэ мыноно. Туннэ репетицие потӥм ке, куаш-куаш кырӟалом но ог-огмес ӟечкылалом ини премия басьтэменымы, - мылкыдзэ усьтӥз Александра Григорьевна. Галина Семёнова Туспуктӥз Владимир Беломорских Теги: Признание  